एका की जिद थी कि जब तक यथार्थ से नहीं मिलेगी काशी विश्वनाथ मंदिर नहीं जायेगी, उसका इंतजार लंबा था
"तुमने सबसे पहले हाथ बढ़ाकर मुझे, मेरे ही भीतर विराजमान यथार्थ से परिचित करवाया। मेरी कला भी तुम हो, मेरा यथार्थ भी तुम एका।" कहते हुए उसने अपने अधरों से उसके माथे पर एक नई कहानी का आरंभ लिख दिया।
बाहर के उमड़ते-घुमड़ते मेघों के कोलाहल में, आज उसका मन शांत था। एकदम शांत! न कोई प्रश्न, न किसी जवाब का इंतजार! सिर्फ और सिर्फ, वह और उसके हाथ में वर्षों से संजोया वह श्वेत-श्याम पत्र ।
महीनों पहले जब वह शहर छोड़कर, इस नए शहर में, एक नए जीवन की खोज में आई थी तो उसे इस बात का जरा-सा भी अहसास नहीं था कि वह पीछे क्या छोड़ कर आ गयी है, और आने वाले सुखद भविष्य में किसकी कमी उसकी हर खुशी के इंद्रधनुष पर मेघ बनकर छा जाएगी।
यथार्थ, कब उसके जीवन का यथार्थ बन गया था उसे पता भी नहीं चला था ।
कलकत्ता जैसे महानगर में किसी के प्रति विशेष आग्रह हो न हो, साहित्य और कला से विमुख रहना मनुष्य के लिए कठिन ही नहीं, बल्कि असंभव कार्य है। कला की इसी बस्ती में उसे एक चेहरा मिला था जिस पर कुछ दिनों बाद परिचय के लिए एक नाम भी लग गया था - यथार्थ श्रेष्ठ।
"ये कैसा नाम है?" उसने एक दिन उससे पूछा था।
"क्यों? क्या बुराई है मेरे नाम में?" गंगा किनारे बैठे यथार्थ ने उससे जानना चाहा।
"कभी सुना भी है अपना नाम? यथार्थ श्रेष्ठ," उसने बनते हुए कहा। "ऐसा लगता है मानो तुम आप ही अपने आपको सर्वश्रेष्ठ होने की उपाधि दे रहे हो।" उसका यह तर्क सुनकर वह हंसने लगा।
"इसमें बुराई ही क्या है? किसी और पर निर्भर होने से तो बेहतर है मैं स्वयं अपनी काबिलियत पहचानूं और उसे स्वीकार कर अपना सम्मान कर लूं। और वैसे भी तुम एक कलाकार बता दो जो मुझसे अच्छी तस्वीर बनाये, जिसमें तुम्हारा रूप तो समाये ही, लेकिन उस रूप के साथ गंगा की चंचलता और कलकत्ता का अल्हड़ जीवन भी मुस्कुराये।" उसने उसे एक चुनौती देते हुए कहा।
तब वह उसकी बात के पीछे उस मौन निवेदन को समझ नहीं पाई थी और जब तक उसने उसे समझने की कोशिश की तब तक काफी देर हो चुकी थी। कलकत्ता से दूर वह बनारस की गलियों में जब अपने अस्तित्व को निखार और संवार रही थी, तब उसे वहां रमे शिव-पार्वती के प्रणय की मधुर सुरभि भी मिली, जिसने उसके मन में बसी हिमवती को जगा दिया। उसके बाद उसने बहुत कोशिशें कीं, कहीं से अपने भोले भंडारी को ढूंढ लाये। पर उसका भोला तो अपनी अर्धांग के बिछोह में न जाने ब्रह्माण्ड के किस कोने में रौद्र छवि आंकने चला गया था, कौन जाने!
“हेलो, यथार्थ है?""
“यथार्थ बाबू? वह तो चले गए हैं।” फोन पर उसके नौकर का उत्तर सुनकर उसने विस्मयादि भाव से दोहराया, “चले गए?”
“हां, कुछ महीनें हो गए। मैंने जब उनसे पूछा तो उन्होंने कहा कि काली की आराधना करने जा रहा हूं। उनसे ही पूछूंगा कि अपनी उमा को फिर से मनाकर कैसे कैलाश लाऊँ।” इतना कहकर उसने फोन रख दिया।
“ये क्या! तुमने मेरे हाथ में ये छोटा त्रिशूल क्यों बना दिया?” उसने यथार्थ की कल्पना की एक और सुंदर रचना को देखते हुए कहा।
“क्योंकि तुम एका हो।” उसने मुस्कुराते हुए उत्तर दिया था। उस शाम उसकी आंखों में एक अलग चमक थी, एक अलग ताजगी जो शायद भीतर तक उसके मन को ओस की बूंदों की तरह भिगोती जा रही थी।
"क्या मतलब?"
"अपने नाम का मतलब जानती हो तुम?" उसने गौर से उसकी आंखों में देखते हुए पूछा।
"हां, एका मतलब अकेली।" उसने बड़ी सरलता से कहा तो उसका उत्तर सुनकर वह हंस पड़ा।
"पागल हो तुम। एकदम बांवरी।"
"क्या हुआ?" उसने उससे फिर एक बार चिढ़ते हुए पूछा।
"चिंता मत करो। इस एका को सही वक्त आने पर, उसके यथार्थ से मैं अवश्य परिचित करवाऊँगा।"
पर वह सही वक्त आने के पहले एक पत्र आ गया। एका को एक स्वर्णिम अवसर मिला था, अपने पंख पसार कर स्वच्छंद गगन में उड़ने का। उसने चाहा वह अभी जाकर यथार्थ को सब बता दे, लेकिन एक प्रदर्शनी के सिलसिले में यथार्थ शहर से बाहर, दूर हिमालय की वादियों में अपनी कला के लिए नव रंग संजोने चला गया था। समय कम था इसलिए उसने यथार्थ के फोन पर एक संदेश छोड़कर निकलना ही उचित समझा।
'पंख पसार कर उड़ने जा रही हूं बनारस की गलियों में, अपने जीवन के यथार्थ की तलाश में। आते ही फोन करना।'
पर वह उड़ान शायद ऊंची हो गयी, या यथार्थ इतनी ऊंचाई पर चला गया था कि वक्त रहते दोनों एक-दूसरे से मिल भी नहीं पाए थे।
बनारस की गलियों में पता नहीं कब और कैसे उमापति की कृपा हुई और धीरे-धीरे उसके मन में छाई धुंध छटने लगी। ज्यों-ज्यों धुंध छटती जाती, उसके मन में बसी वह तस्वीर भी साफ होती जाती- एक ऐसी तस्वीर जहां जीवन की परिभाषा का नाम यथार्थ था, जहां वह उसके कंधे पर सिर रखकर गंगा की लहरों में अपने मन की शीतलता तलाशती थी।
तब उसे लगता था कलकत्ता की गंगा का कलरव ही उसके मन की शान्ति का आधार था, किन्तु जब एक शाम, वह बनारस के अस्सी घाट पर बैठे, अपने मन के थकान की औषधि तलाश रही थी तब उसे ज्ञात हुआ, उसके मन की शांति का आधार गंगा का कलरव नहीं, बल्कि यथार्थ का सौम्य व्यक्तित्व था। वह उसके प्रेम की पहली सुबह थी।
"ओए! कहां खोई हुई है?" पीछे से उसकी सहेली ने उसे पुकारते हुए कहा।
"कहीं नहीं," उसने मुस्कुराते हुए उत्तर दिया।
आखिर वह कहती भी क्या? कोई उसके मन की उन सुकोमल गलियों में झांक सके इतना पारंगत भी तो नहीं। यह कार्य तो सिर्फ एक व्यक्ति ही कर सकता था।
"आज तेरा इस शहर में आखिरी दिन है। कल तू फिर कलकत्ता चली जाएगी। कम-से-कम आज तो काशी विश्वनाथ के दर्शन कर आ।”
"नहीं, आज नहीं।" उसने धीमे स्वर में कहा। उसकी जंग जो थी उनके साथ। जब लाखों प्रयासों के बाद भी यथार्थ के साथ कोई सम्पर्क स्थापित न हो सका, तो उसने भी महादेव से कह दिया था कि अब वह उनके दर्शन तब ही करेगी जब उसका अर्धांग उसके साथ होगा। तब से आज तक जब भी काशी विश्वनाथ मंदिर जाने की बात होती तब वह कोई-न-कोई बहाना बनाकर वहां से चली जाती।
“मेरी तो समझ में ही नहीं आता। बनारस आकर महादेव से विमुख होकर कोई कैसे रह सकता है!" उसकी सहेली ने कहा। तभी दरवाजे पर एक आहट हुई। उसकी सहेली ने दरवाजा खोला, पर कोई आवाज नहीं आई।
"अब तो मुझे बुलाना या नहीं बुलाना आप पर निर्भर है गंगाधर।" उसने शून्य में देखते हुए कहा।
"महादेव ने कब एका को बुलाया है? वह तो इंतजार में रहें हैं कि कब पार्वती अपने यथार्थ से परिचित हो और कब वह उनसे अपना वामंगी होने का अधिकार मांगे।"
ये शब्द सुनते ही अनायास उसकी आंखों से आंसू की एक धारा बहने लगी।
"पार्वती ने तपस्या की किन्तु शिव ने फिर भी उन्हें दर्शन देने में काफी समय लगाया था।" उसने बिना मुड़े, उसी तरह खिड़की के बाहर देखते हुए कहा।
"क्योंकि शिव को भी शिव बनना था। वह चाहते थे कि पार्वती बनने से पूर्व हिमवती अपने अंदर छिपी शक्तियों से परिचित हो। जब तक दोनों को एक-दूसरे का यथार्थ नहीं मिल जाता तब तक वे एक-दूजे का हाथ पकड़कर सदियों का सफर कैसे तय कर सकते थे?"
"तो क्या महादेव की तपस्या पूरी हो गयी?"
"इसका निर्णय वह स्वयं कैसे करें? यह निर्णय तो उसके हाथ में है जिसकी आराधना करने में वे लीन थे," कहते हुए पीछे से किसी ने उसके कंधों पर हाथ रख दिया।
"यथार्थ!" उसने आखिरकार अपने अधरों पर उसका नाम महसूस करते हुए कहा।
"तुम बताओ एका, मेरी साधना पूर्ण हुई या अब भी मुझे और तपस्या करनी पड़ेगी?" उसने उसके कंधों पर अपना सिर रखते हुए उससे पूछा।
"यह तपस्या तो आजीवन की है। जिस दिन हम दोनों ने एक-दूसरे की खुशी के लिए तप करना छोड़ दिया उस दिन अर्धनारीश्वर का अस्तित्व संकट में पड़ जाएगा।" एका ने धीरे से कहा।
"तो क्या..? यथार्थ इसका उत्तर जानता था, पर बिना उसकी अर्धांग की सहमति के वह किसी फैसले का एकाधिपति नहीं बनना चाहता था।
"हां।" उसने उसके मन के हर भाव को समझते हुए कहा।
"वैसे ये तस्वीर भी सुंदर है।" यथार्थ ने उसे छेड़ते हुए उसके हाथ में पकड़ी उस तस्वीर की तरफ इंगित करते हुए कहा।
"आज तो बता दो मेरे हाथों में ये त्रिशूल क्यों बनाया था?” उसने महीनों पुराना अपना प्रश्न दोहराते हुए पूछा।
"क्योंकि ये शिव तो अपनी कला की आराधना में व्यस्त था, इस पार्वती ने आकर ही न सिर्फ उसकी आराधना भंग की, अपितु उसके आस-पास छाए हर उस अंधकार का नाश भी किया, जो उसे उसके अंदर छिपी आत्मा से अनभिज्ञ रखता था।"
"मतलब?" उसने फिर एक बार पूछा। उसे यथार्थ की यह रहस्य्मयी बातें कभी पूर्णतः समझ नहीं आती थीं।
"मतलब मैंने तुम्हें तुम्हारे भीतर बैठी शक्ति से मिलवाया, तो तुमने भी सबसे पहले हाथ बढ़ाकर मुझे, मेरे ही भीतर विराजमान यथार्थ से परिचित करवाया। मेरी कला भी तुम हो, मेरा यथार्थ भी तुम एका।" कहते हुए उसने अपने अधरों से उसके माथे पर एक नई कहानी का आरंभ लिख दिया।
- वृंदा मिश्रा
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें